นโยบายเพิ่มรายได้ดันเบี้ยประกันพุ่ง
สมาคมประกันชีวิตคาดครึ่งปีหลังประชาชนออมเพิ่ม จากนโยบายเพิ่มรายได้ของรัฐบาลใหม่ดันเบี้ยประกันแตะ 3.39 แสนล้านบาท
12 ส.ค. 2554

สมาคมประกันชีวิตคาดครึ่งปีหลังประชาชนออมเพิ่ม จากนโยบายเพิ่มรายได้ของรัฐบาลใหม่ดันเบี้ยประกันแตะ 3.39 แสนล้านบาท
นายสุทธิ รจิตรังสรรค์ นายกสมาคมประกันชีวิตไทย คาดแนวโน้มของธุรกิจประกันชีวิตในช่วงครึ่งหลังของปี 2554 ประชาชนยังมีกำลังซื้อและกำลังออมเงินมากขึ้น จากการที่รัฐบาลใหม่กำลังจะเข้ามาบริหารประเทศ ได้มีการกำหนดนโยบายในการเพิ่มรายได้ให้กับประชาชนไม่ว่าจะเป็นข้าราชการหรือลูกจ้างแรงงาน รายได้ของประชาชนที่เพิ่มขึ้นนี้จะเป็นตัวกระตุ้นทำเศรษฐกิจของประเทศเติบโต 
ทั้งนี้ รวมถึงแนวโน้มทิศทางของอัตราดอกเบี้ยธนาคารพาณิชย์ที่อยู่ในช่วงเวลาขาขึ้นและคาดว่าจะคงทิศทางเช่นนี้ต่อเนื่องถึงต้นปีหน้าจะส่งผลให้ประชาชนโดยทั่วไปหันมาเก็บออมเงินกับสถาบันการเงินต่างๆ มากขึ้น 
“การประกาศใช้บังคับของตารางอัตรามรณะใหม่ ที่ส่งผลให้อัตราเบี้ยประกันชีวิตมีการเปลี่ยนแปลงโดยบางแบบประกันชีวิตเบี้ยประกันชีวิตจะลดต่ำลงกว่าที่ขายอยู่ในปัจจุบัน ซึ่งก็ส่งผลให้ประชาชนหันมาออมเงินและซื้อความคุ้มครองกับการประกันชีวิตเพิ่มมากขึ้น” นายสุทธิ กล่าว 
นอกจากนี้ ธุรกิจประกันชีวิตมีการพัฒนารูปแบบผลิตภัณฑ์ประกันชีวิตต่างๆ ให้มีความหลากหลาย รองรับการออมของประชาชน ซึ่งแนวโน้มคาดว่าจะมุ่งเน้นไปที่การเพิ่มผลประโยชน์ของความคุ้มครองให้มากขึ้น 
“คาดว่า ณ สิ้นปี 2554 เบี้ยประกันชีวิตทั้งระบบจะมีจำนวนไม่ต่ำกว่า 3.39 แสนล้านบาท หรือเติบโตเพิ่มขึ้น 15% เป็นไปตามที่ได้มีการประมาณการไว้” นายสุทธิ กล่าว
นายสุทธิ กล่าวว่า สำหรับ 6 เดือนแรกปีนี้ ธุรกิจประกันชีวิตมีเบี้ยประกันชีวิตรับรวม 1.56 แสนล้านบาท เติบโตเพิ่มขึ้น 13.7% โดยแยกเป็นเบี้ยประกันชีวิตรับรายใหม่ หรือเบี้ยประกันชีวิตรับปีแรก รวมกับเบี้ยประกันชีวิตรับจ่ายครั้งเดียว จำนวน 4.72 หมื่นล้านบาท และเบี้ยประกันชีวิตรับปีต่อไปจำนวน 1.09 แสนล้านบาท